RAPPORT FRA KOMMISSIONEN TIL EUROPA-PARLAMENTET OG RÅDET

om udøvelsen af de beføjelser til at vedtage delegerede retsakter, der er tillagt Kommissionen i henhold til direktiv (EU) 2015/2193 om begrænsning af visse luftforurenende emissioner fra mellemstore fyringsanlæg

1. INDLEDNING

Med Europa-Parlamentets og Rådets direktiv (EU) 2015/2193 af 25. november 2015 er der indført et regelsæt til begrænsning af emissioner af svovldioxid (SO2), nitrogenoxider (NOx) og støv til luften fra mellemstore fyringsanlæg med henblik på at mindske de dermed forbundne risici for menneskers sundhed og miljøet. Direktivet fastsætter også regler om at overvåge emissioner af carbonmonoxid (CO). Ved artikel 13 tillægges Kommissionen beføjelser til at vedtage delegerede retsakter med henblik på at tilpasse bestemmelserne om vurdering af overholdelsen, der er fastsat i bilag III, del 2, punkt 2, til den videnskabelige og tekniske udvikling.

2. RETSGRUNDLAG:

Denne rapport forelægges i henhold til artikel 14, stk. 2, i direktiv (EU) 2015/2193, hvorved Kommissionen tillægges beføjelser til at vedtage delegerede retsakter for en periode på fem år fra den 18. december 2015. Det fastsættes ved denne bestemmelse, at Kommissionen skal udarbejde en rapport vedrørende delegationen af beføjelser. Delegationen af beføjelser forlænges stiltiende for perioder af samme varighed, medmindre Europa-Parlamentet eller Rådet modsætter sig en sådan forlængelse senest tre måneder inden udløbet af hver periode. I henhold til artikel 14, stk. 3, kan delegationen af beføjelser til enhver tid tilbagekaldes af Europa-Parlamentet eller Rådet.

3. UDØVELSE AF DELEGEREDE BEFØJELSER

Kommissionen oplyser, at den ikke har vedtaget nogen delegerede retsakter grundet i) anvendelsesdatoerne for direktiv (EU) 2015/2193 og ii) manglende oplysninger om den tekniske og videnskabelige udvikling på de områder, der er omfattet af de relevante bestemmelser i direktiv 2010/75/EU om industrielle emissioner, dvs. bilag V, del 4, punkt 1.

Mere specifikt gælder det, at selv om direktiv (EU) 2015/2193 har fundet anvendelse siden den 20. december 2018 for "nye" anlæg, finder det kun anvendelse på "bestående" anlæg fra 2025 eller 2030, afhængigt af deres nominelle indfyrede termiske effekt. Da de eksisterende bestemmelser om vurdering af overholdelsen de facto kun er blevet gennemført for nogle få "nye" anlæg, dvs. anlæg, der har været installeret siden 20. december 2018, foreligger der ikke tilstrækkelige oplysninger om gennemførelsen af de gældende regler til at vurdere, om der er behov for en eventuel tilpasning af de gældende bestemmelser.

Herudover henviser bestemmelserne om vurdering af overholdelsen i del 2, punkt 2, i bilag III til direktiv (EU) 2015/2193 til bestemmelserne om vurdering af overholdelsen i del 4, punkt 1, i bilag V til direktivet om industrielle emissioner. Disse bestemmelser om industrielle emissioner er imidlertid ikke blevet ajourført, siden direktivet om industrielle emissioner trådte i kraft.

4. KONKLUSION

Gennem de seneste fem år har Kommissionen ikke udøvet de delegerede beføjelser, den er tillagt ved direktiv (EU) 2015/2193. Kommissionen opfordrer Europa-Parlamentet og Rådet til at tage rapporten til efterretning.